שו"ת רשב"ץ (תשב"ץ)/חלק ב/נז
שאלה נז:
עוד שאלת סופר שהתחיל לכתוב שטר ולא הספיק הקלף או הנייר להשלים בו השטר ושייר בו מקצתו אם אפשר להפוך הדף ולכתבו על גבו כאשר הופכים בספרים ראשון כנגד ראשון או כאשר הופכים באגרות הסוחרים ראשון כנגד אחרון ממטה למעלה ודעתך לומר שהוא כשר ודנת כן מלשון הרמב"ם ז"ל (פכ"ז מה' מלוה ולוה ה"ו) שכ' קיום ב"ד צריך שיהא סמוך לכתב ידי עדים או סמוך לצד השטר או מאחוריו כנגד הכתב:

תשובה:
נראה ששטר זה פסול הוא שיש לחוש שאחר שחתמו העדים הוסיף בו הרבה שטות ובכיוצא בזה חששו בגמרא בפ' גט פשוט (ק"ס ע"ב) גבי גט מקושר דאמרי' התם היכן העדים חותמין ר' ירמיה בר אבא אמר אחורי השטר כנגד הכתב מבחוץ כלומר כנגד שטה אחרונה ואקשי' עליה (שם קס"א ע"א) דילמא כתיב מאי דבעי מגואי ומחתים סהדי מאבראי ואמר אנא לרבות בעדים הוא דעבדי.
ואם שם שתקנו החתימה כנגד שטה אחרונה חששו שלא יוסיף שיטות ויזייף עדים כנגד אותן שטות אע"פ שהוא חשש רחוק לזייף עדים כ"ש בנדון הזה שיש לנו לחוש שלא יוסיף שטות בתוך השטר אחר שחתמו העדים מגבו וכל עצמם לא תקנו בגט מקושר שיחתמו כנגד הכתב מבחוץ אלא מחשש תוספת.
וזו אינה דומה לקיום ב"ד הנעשה ע"ג של שטר דהתם כיון שהשטר כלו נשלם בפנים והעדים חתמו בפנים סמוך לשטר אין בשטר אלא חתימת אחת על שטר אחד כשכתבו החתימה על גביו ואמרו שהוא קיום השטר שמבפנים אין לחוש לכלום ובפ' המגרש (פ"ז ע"ב) שנינו שייר מקצת הגט וכתבו בדף השני והעדים מלמטה כשר.
חתמו עדים בראש הדף או מאחוריו בגט פשוט פסול.
ואחר שכתבתי זה מצאתי שהרמב"ן ז"ל כ' בחדושיו בפ' גט פשוט ז"ל פשוט שכתבו עדיו מאחוריו נ"ל שא"צ לומר בשלא חתמו עדים אלא מאחוריו דהתם ודאי פסול משום דלאו אשטרי קא מסהדי דכיון שהי' להם שיחתמו בפנים והם לא חתמו אלא בחוץ לא העידו על מה שכתוב בשטר ואע"פ שבמקושר מפני התם כיון דהכי תקנו רבנן על כרחך על מה שבתוכו הם מעידין אבל הכא לא עכ"ל ז"ל.
עוד כתב שאפילו עדיו מתוכו והוסיף עדים מאחוריו שהוא פסול ובערוך בער' דסק כתב שאם העדים תוך הגט מן הצד פסול הוא ואם תרצה תקנה בדבר זה יחתמו עדים בסוף דף ראשון אחר שיכתבו מנין השטים ואחר קיום מחקים ותליות כאלו הי' סוף שטר וכן יעשו בסוף דף שני ויחתמוה כמו שעשו בדף האחר ובזה אין לחוש לכלום וכן ראיתי נוהגין בארגון כשמקבלים עדיות ויש כמה דפין כותבין בסוף כל דף ודף שריר וקיים פ' עד פ' עד: